Mečislovas Valius

Mečislovas Valius (1916 m. sausio 13 d. Rutkos dvaro Sabališkių palivarkas, Antnemunio valsčius, Alytaus apskritis – 1996 m. gegužės 12 d. Kaunas) – Lietuvos mokslininkas, zoologas. Buvo Lietuvos ornitologų, Lietuvos gamtos apsaugos, Lietuvos hidrobiologų draugijų narys, Maskvos gamtos tyrinėtojų draugijos narys.

Biografija 
1933 m. baigė Alytaus gimnaziją, 1938 m. – Kauno Vytauto Didžiojo universiteto Matematikos-gamtos fakultetą, įgijo zoologo specialybę. 1939–1940 m. dirbo Lietuvos kariuomenės ginklavimo valdyboje. 1940–1941 m. dėstė Kauno universitete. 1942–1944 m. dirbo Vokietijoje „Dr. W.Schwabe vaistažolių fabrike“, 1943–1944 m. tobulinosi Leipcigo universitete, 1944–1952 m. dėstė Vilniaus universitete. 1949 m. suteiktas pedagoninis docento laipsnis. Nuo 1946 m. iki 1959 m. dirbo LMA Biologijos institute, 1950–1953 m. buvo jo direktorius. Nuo 1959 m. buvo LMA Zoologijos ir parazitologijos instituto mokslinis bendradarbis, 1973–1974 m. – Ornitologijos laboratorijos vedėjas, 1976–1989 m. vyresnysis mokslinis bendradarbis. 1992–1992 m. – Ekologijos instituto vyriausias mokslinis bendradarbis.

Mokslinė veikla 
1948 m. VU Gamtos mokslų fakultete apgynė biologijos mokslų kandidato disertaciją "Metelių ežero krašto Pupillidae šeimos sraigės, o 1966 m. tuometiniame Leningrade, I.Pavlovo fiziologijos institute, biologijos mokslų daktaro disertaciją „Gyvūnų veisimasis ir domestikacija (išorinių ir vidinių faktorių sąveika paukščių ir žinduolių veisimosi procesuose ryšium su jų domestikacija)“. 1993 m. nostrifikuotas habilituotu daktaru (gamtos mokslai).

Publikacijos 
Vienas ir su kitais autoriaus parašė tokius leidinius:
 „Lietuvos vandenų ir pelkių paukščiai“ (1960 m.)
 „Žuvinto rezervatas“ (1968 m., rusų klaba)
 „Paukščių ir žinduolių gyvenimo periodinių reiškinių ekologinė adaptacija jų sinantropizacijos ir veisimo nelaisvėje sąlygomis“ (1990 m., rusų kalba)
 „Lietuvos fauna. Paukščiai“ (1990 m.)
 „Žuvinto rezervatas“ (1993 m., rusų kalba)

Paskelbė apie 100 mokslinių ir populiarių straipsnių. Tęstinio straipsnių rinkinio „Lietuvos TSR paukščių ekologija“ (1976–1987, 4 knygos, rusų kalba) redaktorius ir vienas iš autorių.

Šaltiniai 
 Arnastauskienė Tamara, Jakimavičius Algimantas. Lietuvos zoologai XVIII–XX a. Ekologijos institutas: Vilnius, 1997. ISBN 9986-443-11-3.

Valius
Valius
Valius
Valius